Document ID: 32006D0653

KOMISJONI OTSUS,
25. september 2006,
millega Küprose Vabariigile tehakse erand Euroopa Parlamendi ja nõukogu direktiivi 2003/54/EÜ teatavatest sätetest
(teatavaks tehtud numbri K(2006) 4177 all)
(ainult kreekakeelne tekst on autentne)
(2006/653/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 26. juuni 2003. aasta direktiivi 2003/54/EÜ, mis käsitleb elektrienergia siseturu ühiseeskirju ning millega tunnistatakse kehtetuks direktiiv 96/92/EÜ, (1) eriti selle artikli 26 lõiget 1,
võttes arvesse 28. juunil 2004 esitatud Küprose Vabariigi taotlust,
pärast liikmesriikide teavitamist taotlusest,
ning arvestades järgmist:
(1)
28. juunil 2004 esitas Küprose Vabariik komisjonile taotluse erandi saamiseks direktiivi 2003/54/EÜ artikli 21 lõike 1 punktist b 31. detsembril 2008 lõppevaks ajavahemikuks ning artikli 21 lõike 1 punktist c 31. detsembril 2013 lõppevaks ajavahemikuks. Asutus, kuhu selliseid taotlusi esitada, on sätestatud kõnealuse direktiivi artikli 26 lõikes 1.
(2)
Esitatud teave polnud esialgu piisav nõude hindamiseks. Lisaks hõlmasid esitatud tarbimisandmed osaliselt ka tarbimist Küprose põhjaosas. Pidades silmas ühinemislepingu juurde kuuluva Küprost käsitleva protokolli nr 10 artikli 1 lõiget 1, ei peetud Küprose selle osa kohta käivate andmete kontrollimist oluliseks. Nõudmisel esitas Küpros täiendava teabe.
(3)
Küprose Vabariiki võib käsitada “väikese eraldatud võrguna” direktiivi 2003/54/EÜ artikli 2 26. mõiste tähenduses. Selle sätte kohaselt on “väike eraldatud võrk” võrk, kus tarbimine oli 1996. aastal väiksem kui 3 000 GWh ja milles vähem kui 5 % iga-aastasest tarbimisest kaetakse ühenduste kaudu teiste võrkudega. 1996. aastal tarbis Küprose Vabariik 2 315,3 GWh. Küprose Vabariik on eraldatud, teiste võrkudega ühendamata elektrisüsteem.
(4)
Taotlusele lisatud ning hiljem esitatud dokumendid tõendavad piisavalt, et saare elektrituru suuruse ja ülesehituse tõttu ning tõsiasja tõttu, et väljavaated süsteemi ühendamiseks mõne liikmesriigi põhivõrguga on väikesed, ei ole praegu võimalik saavutada konkurentsil põhineva energiaturu eesmärki. Turu kohene avamine tekitaks olulisi probleeme eelkõige elektrivarustuse tagamisel.
(5)
Küprose elektriasutus (ECA) on praegu ainuke litsentseeritud elektrivarustaja Küprosel. Talle on valitsuse keskkonnakaalutlustest johtuva otsusega pandud arvestatav kohustus kütuseliikide (milleks praegu on raske kütus) mitmekesistamiseks. Sel põhjusel nõutakse maagaasi kasutuselevõttu elektritootmisstruktuurides. ECA nõustus ehitama maagaasil töötavad kombineeritud seadmed 2010. aastaks. Nõutud investeeringud tekitavad ECAle lisakohustuse, mis paneb need halvemasse olukorda võrreldes konkurentidega.
(6)
Lisaks näeb valitsus potentsiaalsetele investoritele ette suuri soodustusi taastuvate energiaallikate, eelkõige tuule, päikese ja biomassi kasutamisel. Erasektori üles näidatud huvi on arvestatav. Taastuvatest energiaallikatest pärit energial on soodustingimustel juurdepääs süsteemile. Taastuvate energiaallikate piiramata kasutuselevõtt ja elektrienergia tootmine nende abil võib tekitada probleeme süsteemi stabiilsuses ja varustuskindluses.
(7)
Turu avamine põhjustaks paratamatult ülekandesüsteemi kulukat tugevdamist, et vältida ebasoodsat mõju võrgu usaldusväärsusele ja turvalisusele. See tooks endaga kaasa tariifide tõusu, mis omakorda tõstaks hindu lõpptarbijale. Praegu ei oleks märkimisväärne konkurents võimalik.
(8)
Pärast Küprose Vabariigi taotluse põhjendustega tutvumist on komisjon veendunud, et erand ja selle rakendamise tingimused ei takista direktiivi 2003/54/EÜ eesmärkide saavutamist.
(9)
Seetõttu võib Küprose Vabariigile teha soovitud erandi.
(10)
Kuigi taotluses esitatakse praeguse olukorra objektiivne kirjeldus, ei võeta seal arvesse keskmises või pikas perspektiivis toimuvaid võimalikke arenguid, mis võiksid kaasa tuua olulisis muudatusi. Seetõttu tuleks olukorda pidevalt jälgida,
ON VASTU VÕTNUD KÄESOLEVA OTSUSE:
Artikkel 1
Küprose Vabariigile tehakse erand direktiivi 2003/54/EÜ artikli 21 lõike 1 punktidest b ja c.
Erandit direktiivi 2003/54/EÜ artikli 21 lõike 1 punktist b kohaldatakse 31. detsembrini 2008.
Erandit direktiivi 2003/54/EÜ artikli 21 lõike 1 punktist c kohaldatakse 31. detsembrini 2013.
Artikkel 2
Komisjon võib erandi tühistada, kui Küprose Vabariigi energiasektoris toimub olulisi muutusi.
Seepärast peab Küpros jälgima energiasektori arengut ning teatama komisjonile kõigist olulistest muutustest, eelkõige uutest elektritootmislitsentsidest, uutest turuletulijatest, hinnamuutustest ning uutest infrastruktuurikavadest, mille tõttu võib olla vajalik erandi läbivaatamine.
Lisaks peab Küprose Vabariik iga kahe aasta tagant esitama komisjonile üldaruande, millest esimene tuleb esitada hiljemalt 31. detsembriks 2007. Erandist lähtudes sätestatakse aruannetes maksu- ja hinnapoliitika koos tarbijate huvide kaitseks võetavate meetmetega.
Artikkel 3
Käesolev otsus on adresseeritud Küprose Vabariigile.
Brüssel, 25. september 2006

Labels: 18
15
14